איראקלי אוכרואשווילי

איראקלי אוֹכּרוּאשווילי (בגאורגית: ირაკლი ოქრუაშვილი) (נולד ב-6 בנובמבר 1973) הוא פוליטיקאי גאורגי שכיהן במספר עמדות מפתח בממשלתו של הנשיא מיכאיל סאקשווילי, ובכללן כהונה כשר ההגנה של גאורגיה מדצמבר 2004 ועד להדחתו בנובמבר 2006. בספטמבר 2007 הכריז על הקמתה של מפלגת אופוזיציה בראשותו, התנועה לאיחוד גאורגיה. ב-27 בספטמבר 2007, נעצר אוכרואשווילי במטה מפלגתו באשמת שחיתות, הלבנת הון ושימוש לרעה בתפקיד. אוכרואשווילי נולד בצחינוואלי שבגאורגיה הסובייטית (כיום גאורגיה). את חוק לימודיו סיים באוניברסיטה הממלכתית של טביליסי בפקולטה ליחסים בינלאומיים ולמשפט בינלאומי. עם תום לימודיו בטביליסי עבד כפרקליט שותף במשרד עורכי דין. בשנת 1998 נבחר כחבר האגודה הבינלאומי לעורכי דין צעירים בלונדון. שנה לאחר מכן ייסד והוביל חברת עורכי דין בשם "אוכרואשווילי ושות'". מדצמבר 2000 ועד ספטמבר 2001 כיהן אוכרואשווילי כסגן שר המשפטים דאז מיכאיל סאקשווילי. הוא הצטרף למפלגתו של סאקשווילי, התנועה הלאומית המאוחדת, ונבחר ביוני 2002 כחבר מועצת העיר טביליסי. בנובמבר אותה שנה הוא נבחר ליושב ראש המועצה. לאחר מהפכת הוורדים בנובמבר 2003, מונה אוכרואשווילי להיות מושל מחוז כארתלי הפנימית, מחוז הולדתו, שבתחומו נמצאת דרום אוסטיה הבדלנית. בתקופת שלטונו נקט באמצעים קשים למיגור השוחד וההברחות במחוז. בינואר 2004 מינה אותו סאקשווילי לתובע הכללי של גאורגיה, תפקיד בו כיהן עד לחודש מאי של אותה שנה, אז מינה אותו סאקשווילי לשר הפנים של גאורגיה. בדצמבר אותה שנה העביר אותו סאקשווילי לכהן כשר ההגנה של גאורגיה. בתקופת כהונתו כשר ההגנה, התפרסם אוכרואשווילי כמי שתמך בקו תקיף כלפי הבדלנים של דרום אוסטיה, ובכללם פעולה צבאית. הוא עצמו ניצל מירי על מסוקו בדרום אוסטיה. ב-12 בספטמבר 2006, מינה אותו סאקשווילי לאחראי מטעם הנשיא לקידום היין הגאורגי באירופה, זאת בעקבות החרם הרוסי על היין הגאורגי. ב-16 באוקטובר אותה שנה, עמד אוכרואשווילי במרכזה של שערורייה, כאשר העיתון הרוסי ורסיה טען כי אמר בריאיון לעיתון כי "רוסיה תפסיד אם הוויכוח בין שתי המדינות יסלים למלחמה מזוינת". למחרת יצאה הודעה ממשרד ההגנה הגאורגי המכחישה כי אוכרואשווילי אמר את הדברים. כתבי העיתון מצידם עמדו בשלהם וטענו כי העתק של הראיון המוקלט מצוי בידם. שערורייה נוספת שנקשרה בשמו של אוכרואשווילי נרשמה באפריל של אותה שנה, כאשר הצהיר כי "אף אם תייצאו, סליחה על הביטוי, צואה לרוסיה זה יימכר שם", בהתייחסו לחרם הרוסי על היין הגאורגי, ובמאי 2006 הכריז אוכרואשווילי כי יתפטר אם גאורגיה תיכשל בניסיונה להחזיר את השליטה על המחוז הבדלני של דרום אוסטיה עד ל-1 בינואר 2007. ב-10 בנובמבר 2006 העביר סאקשווילי את אוכרואשווילי לכהן כשר לפיתוח כלכלי של גאורגיה, כאשר הוא הוחלף בתפקיד על ידי הצעיר בן ה-28, דוד קזרשווילי. אוכרואשווילי התפטר מתפקידו לאחר שבוע, ב-17 בנובמבר של אותה שנה. ב-25 בספטמבר 2007 הכריז אוכרואשווילי על ייסודה של תנועת אופוזיציה חדשה בגאורגיה, התנועה לאיחוד גאורגיה, והעביר ביקורת על תפקודו של הנשיא מיכאיל סאקשווילי. הוא האשים את סאקשווילי בשחיתות, אי-כשירות לביצוע תפקידו ובהפרת זכויות האדם. הוא עורר עניין חדש במותו של זורב ז'וואניה, כשעורר ספק בנקודת המבט של החקירה הרשמית בנושא. הוא האשים את סאקשווילי באופן אישי בתכנון ניסיון הרצח של איש עסקים היהודי-גאורגי-רוסי, בדרי פטרקצישווילי. האשמות אלה כונו על ידי השגריר גאורגיה בישראל, לאשה ז'ווניה, שלמד עם אוכרואשווילי באוניברסיטה, "שקרים בפנטזיונר עם שאיפות פוליטיות מוגזמות, שמתנהלת נגדו חקירה על הדברים שביצע כשכיהן כשר הגנה". הפרזנטציות לגבי המפלגה החדשה, שתוכננה על ידי אוכרואשווילי, לוו במחלוקות ואי-סדרים כספיים סביב המשרד החדש של המפלגה, ומאסרו של מיכאיל כארלי, חבר קרוב של אוכרואשווילי, ומושל כארתלי הפנימית, באשמת קבלת שוחד. ב-27 בספטמבר 2007 נעצר אוכרואשווילי באשמת סחיטה, הלבנת הון ושימוש לרעה בתפקיד שר ההגנה של גאורגיה. יום לאחר מכן, ב-28 בספטמבר, ארגנו מספר מפלגות אופוזיציה בגאורגיה מפגן תמיכה המוני שקט מול הפרלמנט של גאורגיה בטביליסי. באותו יום חשף משרד התובע הכללי של גאורגיה הודאה מצולמת בקלטת וידאו, על פיה הואשם בקשת רחבה של האשמות הכוללות מתן-שוחד, סחיטה, רשלנות בתקופת כהונתו כשר ההגנה של גאורגיה. בקלטת הווידאו חזר בו אוכרואשווילי מהאשמותיו כלפי הנשיא הגאורגי. בעקבות הודאתו שוחרר אוכרואשווילי, ב-8 באוקטובר, בערבות של 10 מיליון לארי. לדבריו, האשמותיו כלפי סאקשווילי היו שקריות ומטרתן הייתה לזכות ברווח פוליטי לעצמו ולבדרי פטרקצישווילי, ולערער את מעמדו של סאקשווילי. מספר מנהיגי אופוזיציה טענו כי הודאתו של אוכרואשווילי ניתנה תחת לחץ. למרות זאת הכריז אוכרואשוולי כי החליט לשתף פעולה עם החקירה במטרה להרגיע את המצב. כיוון ששיתף פעולה עם החקירה והודה באשמה ניתנה האפשרות לאוכרואשווילי לצאת מגאורגיה כשהוא משאיר כביטחון איגרות חוב בשווי 6 מיליון דולר. הסיבה בגללה ניתנה לו האפשרות לצאת מגאורגיה הייתה סיבה בריאותית. ב-5 בנובמבר 2007 הפתיע אוכרואשווילי כשהופיע בערוץ הגאורגי אימדי והצהיר כי בתקופת שהותו בכלא הוכרח לחזור בו מהאשמותיו כנגד הנשיא הגאורגי. מכל מקום, התובע הכללי של גאורגיה דחה את האשמותיו של אוכרואשווילי, כאשר חבר בכיר בפרלמנט של גאורגיה, תיאר את אוכרואשווילי כ"כלי בידי פטרקצישווילי, איל-ההון היהודי-גאורגי שתמך כספית בעצרת האופוזיציה כנגד הממשלה הגאורגית. סאקשווילי הורה על מצב חירום של 15 יום האוסר על שידור דיווחי חדשות מלבד בטלוויזיה וברדיו הציבוריים. הפעולה הביאה לביקורת בינלאומית שאילצה את סאקשווילי להכריז על בחירות בינואר 2008. אוכרואשווילי נמלט לגרמניה, ובתאריך 27 בנובמבר 2007 נעצר בבית מלון בברלין. אוכרואשווילי באתר ממשלת גאורגיה, (גאורגית) התפטרותו של אוכרואשווילי - תוצאה של עודף קיצוניות, 11 בנובמבר 2006, www.ossetia.ru, (רוסית) איראקלי אוכרואשווילי, (רוסית) גאורגיה: אלפים הפגינו בטביליסי בקריאה להתפטרותו של הנשיא, באתר ynet, 28 בספטמבר 2007 רויטרס, גאורגיה: כאב הראש החדש של הנשיא, באתר ynet, 1 באוקטובר 2007 סוכנויות הידיעות, עימות אלים בבירת גאורגיה, באתר nrg‏, 7 בנובמבר 2007 סוכנויות הידיעות, נשיא גאורגיה: בחירות בתחילת ינואר, באתר הארץ, 7 בנובמבר 2007 אוכרואשווילי נעצר, Civil Georgia, 27.9.2007 שר ההגנה הגיאורגי ניצל מירי על מסוקו בדר' אוסטיה, באתר הארץ, 3 בספטמבר 2006 משרד ההגנה מכחיש את הראיון בעיתון הרוסי, Civil Georgia, 17.10.2006 אוכרואשווילי מדבר על חרם היין, Civil Georgia, 23.4.2006 אוכרואשווילי חוזר ומצהיר על איחוד מחדש של דרום אוסטיה, Civil Georgia, 1.5.2006 חדשות VOA, הנשיא הגאורגי מחליף את שר ההגנה, 10 בנובמבר 2006 רויטרס, הוכרז על שר לפיתוח כלכלי חדש בגאורגיה, 20.11.2006, באתר רדיו חירות, באנגלית אוכרואשווילי יוצאי כנגד בעלי בריתו הקודמים, 26.9.2007, The Georgian Times שבחים, בוז והאשמות כנגד הנשיא הגאורגי, 26.9.2007, על מסיבת העיתונאים אם אוכרואשווילי יום קודם לכן דנה צימרמן, שגריר גאורגיה: הבחירות יחכו, לפחות יש פנסיה, באתר ynet, 7 בנובמבר 2007 שר ההגנה הגאורגי לשעבר נעצר, 27.7.2007 האופוזיציה מבטיחה מפגינים נוספים, Civil Georgia, 28.9.2007 גאורגיה: אלפים הפגינו בטביליסי בקריאה להתפטרותו של הנשיא, באתר ynet, 28 בספטמבר 2007 אוכרואשווילי מודה באשמה, חוזר בו מהאשמותיו כנגד סאקשווילי, Civil Georgia, 8.10.2007 בית המשפט משחרר את שר ההגנה לשעבר של גאורגיה בערבות, 8.10.2007, הרלד טריביון אוכרואשווילי מקווה כי הודאתו באשמה תשכך את המתיחות, Civil Georgia, 8.10.2007 טרה באהרמפאור, עצרת של אלפים כנגד נשיא גאורגיה הפרו-מערבי, וושינגטון פוסט, 3.11.2007 אוכרואשווילי חוזר למשחק מחוץ לגאורגיה, Civil Georgia, 6.11.2007 המפלגה השלטת מציינת כי איל-הון מוביל לעימות מול האופוזיציה, Civil Georgia, 6.11.2007 הדר פרבר, גאורגיה: הנשיא מחשיך את ערוצי התקשורת, באתר News1 מחלקה ראשונה, 11 בנובמבר 2007 סוכנויות הידיעות, גרמניה: מתנגד לנשיא גאורגיה נעצר בברלין, באתר ynet, 28 בנובמבר 2007